text: ДЕЛЕГИРАН РЕГЛАМЕНТ (ЕС) № 666/2014 НА КОМИСИЯТА
  от 12 март 2014 година
  за установяване на съществени изисквания за система на Съюза за инвентаризация и за отчитане на промените в потенциалите за глобално затопляне и международно възприетите указания за инвентаризация в съответствие с Регламент (ЕС) № 525/2013 на Европейския парламент и на Съвета
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 525/2013 на Европейския парламент и на Съвета от 21 май 2013 г. относно механизъм за мониторинг и докладване на емисиите на парникови газове и за докладване на друга информация, свързана с изменението на климата, на национално равнище и на равнището на Съюза и отмяна на Решение № 280/2004/ЕО (1) и по-специално член 6, параграф 2 и член 7, параграф 6, буква б) от него,
  като има предвид, че:
  (1)
  Механизмът за наблюдение и докладване на емисиите на парникови газове е необходим за оценяването на действителния напредък за постигане на ангажиментите на Съюза и на държавите членки, отнасящи се до ограничаването или намаляването на всички емисии на парникови газове съгласно Рамковата конвенция на ООН по изменение на климата (РКООНИК), одобрена с Решение № 94/69/ЕО (2) на Съвета, Протокола от Киото към нея, одобрен с Решение № 2002/358/ЕО (3) на Съвета, и набора от правни актове на Съюза, приет през 2009 г., наричани общо „законодателен пакет в областта на климата и енергетиката“.
  (2)
  С Решение 19/CMP.1 на Конференцията на страните по РКООНИК, служеща като среща страните по Протокола от Киото, се определят указания за националните системи, които страните следва да прилагат. Правилата за системата на Съюза за инвентаризация следва да бъдат уточнени, за да се изпълняват поетите съгласно посоченото решение задължения за осигуряване на навременност, прозрачност, точност, последователност, сравнимост и изчерпателност на докладването на емисиите на парникови газове до Секретариата на РКООНИК.
  (3)
  С цел да се гарантира качеството на системата на Съюза за инвентаризация, е необходимо да се установят допълнителни правила относно програмата за осигуряване и контрол на качеството на инвентаризацията на парниковите газове в Съюза.
  (4)
  С цел да се осигури изчерпателност на инвентаризацията на Съюза в съответствие с указанията за подготовка на националните инвентаризации на емисиите на парникови газове, е необходимо да се осигурят методиките и данните, които следва да се използват от Комисията, когато, след консултация и в тясно сътрудничество с държавата членка, изготвя оценки за липсващите данни за инвентаризацията на държава членка, съгласно член 9, параграф 2 от Регламент (ЕС) № 525/2013.
  (5)
  С цел да се осигури навременното и ефективно изпълнение на задълженията на Съюза съгласно Протокола от Киото на РКООНИК, е необходимо да бъдат определени срокове за сътрудничество и координация между държавите членки и Съюза за годишния отчетен процес и прегледа на РКООНИК.
  (6)
  Следва да се вземат предвид промените в стойностите на потенциалите за глобално затопляне и международно възприетите указания за националните инвентаризации на антропогенните емисии по източници и поглъщания по поглътители, в съответствие със съответните решения, приети от органите на РКООНИК и Протокола от Киото.
  (7)
  С цел да се осигури съгласуваност с изпълнението на изискванията за мониторинг и докладване съгласно РКООНИК и Протокола от Киото, настоящият регламент следва да се прилага от 1 януари 2015 г.,
  ПРИЕ НАСТОЯЩИЯ РЕГЛАМЕНТ:
  Член 1
  Предмет
  1. Инвентаризацията на парниковите газове в Съюза е сборът на емисиите на парникови газове от източници и поглъщанията от поглътители на държавите членки за територията на Европейския съюз, в съответствие с член 52 от Договора за Европейския съюз, и се определя въз основа на инвентаризациите на парниковите газове на държавите членки, докладвани съгласно член 7 на Регламент (ЕС) № 525/2013, за пълни времеви серии на инвентаризационни години.
  2. С настоящия регламент се определят правилата за изискванията за системата на Съюза за инвентаризация, допълнително уточняващи правилата за изготвянето и управлението на инвентаризацията на парниковите газове в Съюза, включително правилата за сътрудничество и координация между държавите членки и Съюза за годишния отчетен процес и преглед на инвентаризацията от страна на Рамковата конвенция на ООН по изменението на климата (РКООНИК).
  3. С настоящия регламент се определят и правила по отношение на стойностите на потенциалите за глобално затопляне и международно приетите насоки за инвентаризация, които следва да се използват от държавите членки и Комисията при определянето и докладване на инвентаризацията на парниковите газове.
  Член 2
  Инвентаризация на парниковите газове на Съюза
  1. При подготовката и управлението на инвентаризацията на парниковите газове в Съюза, Комисията се стреми да осигури:
  а)
  пълнота на инвентаризацията на парниковите газове в Съюза чрез прилагане на процедурата, определена в член 9, параграф 2 от Регламент (ЕС) № 525/2013;
  б)
  че инвентаризацията на парниковите газове на Съюза осигурява прозрачно сумиране на емисиите на парникови газове на държавите членки и по поглъщането от поглътители, и отразява по прозрачен начин дела емисиите и поглъщането от поглътители на държавите членки в инвентаризацията на парниковите газове на Съюза;
  в)
  че общата сума на емисиите на парникови газове в Съюза и поглъщането от поглътители за годината на докладване е равна на сбора от емисиите на парникови газове на държавите членки и поглъщането от поглътители, докладвани за същата година съгласно член 7, параграфи 1-5 от Регламент (ЕС) № 525/2013;
  г)
  че инвентаризацията на парниковите газове на Съюза включва последователни времеви серии на емисиите и поглъщанията от поглътители за всички докладвани години.
  2. Комисията и държавите членки се стремят да повишат степента на съпоставимост на инвентаризациите на парниковите газове на държавите членки.
  Член 3
  Програма за осигуряване и контрол на качеството на инвентаризацията на парниковите газове на Съюза
  1. Програмата за осигуряване и контрол на качеството на инвентаризацията на парниковите газове на Съюза, посочена в член 6, параграф 1, буква а) от Регламент (ЕС) № 525/2013, допълва програмите за осигуряване и контрол на качеството, прилагани от държавите членки.
  2. Държавите членки осигуряват качеството на данните за дейността, емисионните фактори и други параметри, използвани в техните национални инвентаризации на парниковите газове, включително чрез прилагане на членове 6 и 7.
  3. Държавите членки предоставят на Комисията и на Европейската агенция за околна среда цялата съответна информация от своите архиви, създадени и управлявани в съответствие с параграф 16, буква а) от приложението към Решение 19/CMP.1 на Конференцията на страните по РКООНИК, служеща за заседание на страните по Протокола от Киото, ако това е необходимо при прегледа на РКООНИК на инвентаризацията на парниковите газове в Съюза.
  Член 4
  Попълване на пропуските
  1. Оценките на Комисията за липсващите данни от инвентаризацията на парниковите газове на държавите членки, както е посочено в член 9, параграф 2 от Регламент (ЕС) № 525/2013 на Съвета, се основава на следните методики и данни:
  а)
  Когато дадена държава членка е представила през предходната отчетна година последователни времеви серии от оценки за съответната категория източници, която не е била предмет на корекции съгласно член 5, параграф 2 от Протокола от Киото, и когато настъпва една от следните ситуации:
  i)
  съответната държава членка е представила приблизителна инвентаризация на парниковите газове за годината Х - 1 в съответствие с член 8, параграф 1 от Регламент (ЕС) № 525/2013, която включва оценки на липсващите данни, от данните - оценка въз основа на данните от тази инвентаризация на парниковите газове;
  ii)
  съответната държава членка не е представила инвентаризация на парниковите газове за годината Х - 1 в съответствие с член 8, параграф 1 от Регламент (ЕС) № 525/2013, но Съюзът е изчислил приблизително емисиите на парникови газове за годината Х - 1 за държавите членки в съответствие с член 8, параграф 1 от Регламент (ЕС) № 525/2013 - оценка въз основа на данните от тази приблизителна инвентаризация на парниковите газове на Съюза;
  iii)
  използването на данните от приблизителната инвентаризация на парниковите газове не е възможно или може да доведе до много неточна оценка, за оценяваните липсващи данни за енергийния сектор - въз основа на данните, предоставени в съответствие с Регламент (ЕО) № 1099/2008 на Европейския парламент и на Съвета (4);
  iv)
  използването на данните от приблизителната инвентаризация на парниковите газове не е възможно или може да доведе до много неточна оценка, за липсващите оценки в неенергийните сектори - от оценка въз основа на техническите указания за методиките за корекции съгласно член 5, параграф 2 от Протокола от Киото, без прилагане на коефициента на консервативност, дефиниран в тези указания.
  б)
  когато оценката за съответната категория източници на емисии е била предмет на корекции съгласно член 5, параграф 2 от Протокола от Киото през предишни години и държавата членка не е представила преработена оценка - на база на основния метод за корекция, използван от екипа оценяващи експерти, както е описано в техническите указания за методиките за коригиране съгласно член 5, параграф 2 от Протокола от Киото, без прилагане на коефициента на консервативност, дефиниран в тези указания.
  в)
  когато дадена оценка за съответната категория е била предмет на технически корекции по силата на член 19, параграф 3, буква в) от Регламент (ЕС) № 525/2013, през предходни години и съответната държава членка не е представила преработена оценка - на база на основния метод за корекция, използван от екипа оценяващи експерти за изчисляване на техническата корекция;
  г)
  когато няма налице непрекъсната поредица от отчетени оценъчни стойности за съответната категория от предишни години и оценената стойност за категорията на източника не е била предмет на корекции съгласно член 5, параграф 2 от Протокола от Киото - на база на техническите указания за корекциите, без прилагане на коефициента на консервативност, дефиниран в тези указания.
  2. Комисията подготвя оценките, посочени в параграф 1, до 31 март на отчетната година, след консултации със съответната държава членка.
  3. Съответната държава членка следва да използва оценките, посочени в параграф 1, за своето национално съобщение до Секретариата на РКООНИК от 15 април, за да се осигури съгласуваност между на инвентаризацията на парниковите газове в Съюза и на инвентаризациите на парниковите газове на държавите членки.
  Член 5
  Сроковете за сътрудничество и координация по време на годишния отчетен процес и прегледа от страна на РКООНИК
  1. Когато дадена държава членка възнамерява да подаде отново своята инвентаризация до Секретариата на РКООНИК до 27 май, тази държава членка предварително до 8 май докладва на Комисията същата инвентаризация. Информацията, докладвана на Комисията, не трябва да се различава от представената на Секретариата на РКООНИК.
  2. Когато държава членка възнамерява да извърши повторно представяне на инвентаризацията до Секретариата на РКООНИК след 27 май, която съдържа информация, различна от вече докладваната на Комисията, тази държава членка докладва тази информация на Комисията не по-късно от една седмица от нейното повторно подаване до Секретариата на РКООНИК.
  3. Държавите членки докладват на Комисията следната информация:
  а)
  указания от екип оценяващи експерти за възможни проблеми в инвентаризацията на парниковите газове на държавата членка, които са свързани със задължителните изисквания и биха могли да доведат до корекция или възможни въпроси за изпълнението (т.нар. „Saturday paper“), в рамките на една седмица след получаване на информация от Секретариата на РКООНИК;
  б)
  корекции на оценките на емисиите на парникови газове, извършени съгласувано от държавата членка и екипа оценяващи експерти, в представената инвентаризация на парниковите газове, направени по време на процеса на преразглеждане и съдържащи се в отговор на указанията по буква а), в рамките на една седмица след представяне на доклада до Секретариата на РКООНИК;
  в)
  проектодоклад за преглед на конкретната инвентаризация, който съдържа коригирани оценки на емисиите на парникови газове или въпрос за изпълнението, когато държавата членка не е разрешила проблема, повдигнат от екипа оценяващи експерти, в срок от една седмица от получаването на този доклад от Секретариата на РКООНИК;
  г)
  отговор от държавата членка на проектодоклада за преглед на конкретната инвентаризация, в случай че не е приета предложена корекция, придружен от резюме, в което държавата членка посочва дали приема или отхвърля някои от предложените корекции, в срок от една седмица след предоставянето на отговора до Секретариата на РКООНИК;
  д)
  окончателен доклад за преглед на инвентаризацията в срок от една седмица от получаването му от секретариата на РКООНИК;
  е)
  всеки евентуален въпрос за изпълнението, който е бил зададен до Комитета за спазване на задълженията по Протокола от Киото, уведомлението от Комитета за спазване на задълженията по Протокола от Киото да процедира по въпрос за изпълнението и всички предварителни констатации и решения на Комитета за спазване на задълженията по Протокола от Киото и неговите органи, по отношение на държавата членка, в срок от една седмица от получаването му от секретариата на РКООНИК.
  4. Службите на Комисията предоставят резюме на информацията, посочена в параграф 3, на всички държави членки.
  5. Службите на Комисията предоставят на държавите членки информацията, посочена в параграф 3, като прилагат този параграф mutatis mutandis за инвентаризацията на парниковите газове в Съюза.
  6. Всички корекции, посочени в параграф 3, буква б) по отношение на представянето на инвентаризацията на парниковите газове в Съюза, се извършват в сътрудничество със съответната държава членка.
  7. Когато се прилагат корекции на инвентаризацията на парниковите газове на държавите членки съгласно механизма за спазване на разпоредбите от Протокола от Киото, посочената държава членка координира с Комисията отговора си на процеса на преглед по отношение на задълженията, предвидени в Регламент (ЕС) № 525/2013, в следните срокове:
  а)
  в сроковете, предвидени съгласно Протокола от Киото, ако коригираните стойности в една отделна година или ако кумулативните корекции в последващи години от периода на задължения за една или повече държави членки биха предполагали коригиране на инвентаризацията на парниковите газове на Съюза от мащаб, водещ до неспазване на методичните изисквания и изискванията за докладването съгласно член 7, параграф 1 от Протокола от Киото, за целите на изискванията за допустимост, установени в указанията по член 7 от Протокола от Киото.
  б)
  в срок от две седмици преди представяне на:
  i)
  искане за възстановяване на допустимостта до съответните органи съгласно Протокола от Киото;
  ii)
  отговор на решение за процедиране по въпрос за изпълнението или предварителни констатации на Комитета за спазване на задълженията по Протокола от Киото.
  8. През седмицата на РКООНИК за преглед на инвентаризацията на Съюза, държавите членки предоставят в най-кратки срокове отговор във връзка с темите в рамките на тяхната отговорност съгласно член 4, параграфи 2 и 3 на регламента на въпросите, повдигнати от РКООНИК експерти.
  Член 6
  Указания за инвентаризация на емисиите на парникови газове
  Държавите членки и Комисията определят инвентаризациите на емисиите на парникови газове, посочени в параграфи в член 7, параграфи 1-5 от Регламент (ЕС) № 525/2013, в съответствие с:
  а)
  Ръководството за национална инвентаризация на парниковите газове, 2006 г., от Междуправителствения комитет по изменението на климата.
  б)
  Ревизираните допълнителни методи и указания за добри практики, произтичащи от Протокола от Киото, 2013 г., от Междуправителствения комитет по изменението на климата
  в)
  Притурката, 2013 г., към Ръководството за национална инвентаризация на парниковите газове, 2006 г., от Междуправителствения комитет по изменението на климата. Пресушаването и възстановяването на влажни зони, изброени в член 7, параграф 1, буква г) от Регламент (ЕС) № 525/2013;
  г)
  Указанията на РКООНИК за подготовката на националната информация от страните, съдържащи се в приложение I към Конвенцията, част I: Указанията на РКООНИК за отчитането чрез годишните инвентаризации, както е посочено в Решение 24/CP.19 на Конференцията на страните по РКООНИК;
  д)
  Указанията за подготовка на информацията, изисквана по член 7 от Протокола от Киото, приети от Конференцията на страните по РКООНИК, служеща като среща на страните по Протокола от Киото.
  Член 7
  Стойности на потенциалите за глобално затопляне
  Държавите членки и Комисията следва да използват потенциалите за глобално затопляне, посочени в приложение III към Решение 24/CP.19 на Конференцията на страните по РКООНИК, с цел определяне и докладване на инвентаризации на емисиите на парникови газове в съответствие с член 7, параграфи 1-5 от Регламент (ЕС) № 525/2013 и на инвентаризацията на парниковите газове в Съюза.
  Член 8
  Влизане в сила и прилагане
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Той се прилага от 1 януари 2015 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 12 март 2014 година.